CELEX: C2006/096/30
Language: da
Date: 2006-04-22 00:00:00
Title: Sag T-36/06: Sag anlagt den  26. januar 2006  — Bundesverband deutscher Banken mod Kommissionen

22.4.2006   
            
            
               DA
            
            
               Den Europæiske Unions Tidende
            
            
               C 96/15
            
         Sag anlagt den 26. januar 2006 — Bundesverband deutscher Banken mod Kommissionen
   (Sag T-36/06)
   (2006/C 96/30)
   Processprog: tysk
   Parter
   
      Sagsøger: Bundesverband deutscher Banken e.V. Berlin (Tyskland) (ved Rechtsanwälte H.-J. Niemeyer og K.-S. Scholz)
   
      Sagsøgt: Kommissionen for De Europæiske Fællesskaber
   Sagsøgerens påstande
   
               —
            
            
               Kommissionens beslutning af 6. september (K (2005)3232 endelig udg.) i sag N 248/04 — Landesbank Hessen-Thüringen, annulleres.
            
         
               —
            
            
               Kommissionen for De Europæiske Fællesskaber tilpligtes at betale sagens omkostninger.
            
         Søgsmålsgrunde og væsentligste argumenter
   Sagsøgeren anfægter Kommissionens beslutning K(2005)3232 endelig udg. af 6. september 2005, hvorved Kommissionen har fastslået, at den anmeldte overdragelse af den særlige kapital Hessischer Investitionsfonds i form af passivt kapitalindskud til Landesbank Hessen-Thüringen (Helaba) ikke udgør statsstøtte.
   Sagsøgeren har gjort fire klagepunkter gældende til støtte for søgsmålet.
   Sagsøgeren har for det første gjort gældende, at Kommissionen har tilsidesat begrundelsespligten i henhold til artikel 253 EF.
   For det andet har sagsøgeren gjort gældende, at Kommissionen, idet den godtog, at den aftalte godtgørelse for kapitalindskuddet til Haleba er rimelig, har tilsidesat »den markedsøkonomiske investors princip«, og følgelig artikel 87, stk. 1, EF.
   Dernæst har sagsøgeren anført, at Kommissionen med urette har fradraget refinansieringsomkostningerne som følge af Helaba-indskuddets manglende likviditet. Dermed er den markedsøkonomiske investors princip og følgelig artikel 87, stk. 1 EF, blevet tilsidesat.
   Endelig har sagsøgeren gjort gældende, at retten til at blive hørt er blevet tilsidesat, da Kommissionen for så vidt angår kapitalindskuddet til Halaba har undladt at indlede den formelle undersøgelsesprocedure efter artikel 88, stk. 2 EF, sammenholdt med artikel 6 i forordning (EF) nr. 659/1999 (1).
   
      (1)  Rådets forordning (EF) nr. 659/1999 af 22.3.1999 om fastlæggelse af regler for anvendelsen af EF-traktatens artikel 93.